Kort efter klokken et blev alle de tolv tiltalte i sagen mod opholdsstedet Solhaven frikendt.

Efter mere end tre år med afhøringer og retsmøder blev der i dag fældet dom i sagen mod opholdsstedet Solhaven. Da dommer, Poul Erik Nielsen bekendtgjorde resultatet var der udbredte klapsalver, mens en person tilkendegav sin utilfredshed og hurtigt forlod retssalen. Frontfigur i sagen har været forstander, Søren Virenfeldt, og han var tydeligvis bevæget efter frifindelsen. - Vi er selvfølgelig tilfreds med det, men lige nu siger jeg ikke mere, nøjes en bevæget Søren Virenfeldt med at sige til Ritzau. Der er også udpræget glæde hos Søren Virenfeldts forsvarer, Henrik Garlik efter frifindelse. - Det er en rigtig dom. - Man skal forstå, at Søren Virenfeldt har beskæftiget sig med unge mennesker i over 25 år, og derfor er det selvfølgelig en vigtig afgørelse, siger Henrik Garlik til TV2 Nyhederne. Ved domsafsigelsen gjorde Retspræsidenten, i følge TV2/Nords oplysninger, det klart, at der var tale om en ret klar frifindelse. - Jeg tror ikke, at anklagemyndigheden har vidst, hvad de kastede sig ud i, siger Henrik Garlik til TV2 Nyhederne.